ખેલ મહાકુંભ શરૂ થાય તે પહેલા જ વિવાદનાં વમળો શરૂ થઇ ગયા છે. રાજકોટ ડિસ્ટ્રિક્ટ સ્વિમિંગ એસોસિએશનને જાણ કર્યા વગર કન્વીનર વગેરેની નિમણૂક કરી દેવાતા નારાજ એસો.ના પ્રમુખ ઉમેશભાઇ રાજ્યગુરુએ મુખ્યમંત્રીને લેખિતમાં રજૂઆત કરી છે. આગામી 18 સપ્ટેમ્બરે શરૂ થઇ રહેલા ખેલ મહાકુંભ પહેલા રાજ્યના રમતગમત મંત્રી ઇશ્વરભાઇ પટેલે સ્પોર્ટસ ઓથોરિટી ઓફ ગુજરાતના અધિકારીઓ તેમજ વિવિધ રમતોના એસોસિએશનના હોદ્દેદારો સાથે એક બેઠક યોજી હતી. જેમાં ખેલ મહાકુંભમાં યોજાનાર તમામ રમતોમાં રાજ્ય તેમજ જિલ્લાકક્ષાએ રેફરી, કન્વીનર, ટેક્નિકલ ઓફિશિયલ સહિતનાઓમાં રાજ્યના માન્ય એસોસિએશનના સભ્યોને જ રાખવાનો નિર્ણય લેવાયો હતો અને તે અંગે ચુસ્ત પાલન કરવા રમતગમત મંત્રીએ સૂચના આપી હતી, પરંતુ રાજકોટ શહેર અને ગ્રામ્યના રમતગમત અધિકારી દ્વારા તરણ સ્પર્ધા માટે હજુ સુધી ડિસ્ટ્રિક્ટ એસો.નો સંપર્ક કર્યો નથી. એટલું જ નહીં એસોસિએશનના સભ્યોને બદલે અન્ય લોકોને કન્વીનર તરીકે પસંદગી કરી લેવામાં આવતા રમત ગમત મંત્રીનાં આદેશનું ઉલ્લંઘન કરવામાં આવ્યું છે. રાજકોટ ડિસ્ટ્રિક્ટ એસો. દ્વારા શહેરમાં રાષ્ટ્રીય તેમજ રાજ્યકક્ષાની અનેક સ્પર્ધાઓનું આયોજન કર્યું છે. ત્યારે ખેલ મહાકુંભ શરૂ થાય તે પહેલા રાજકોટ શહેર અને ગ્રામ્યના ડીએસઓને રાજ્યના માન્ય ડિસ્ટ્રિક્ટ એસો.નો સંપર્ક કરવા આદેશ કરવાની માગણી કરવામાં આવી છે.